প্রেমালা চ্যবন

**প্রেমালা চ্যবন** (২ জুলাই ১৯১৮ - ৮ জুলাই ২০০৩), যিনি **প্রেমালাবাই** এবং **প্রেমালাকাকি** নামেও পরিচিত, একজন ভারতীয় রাজনীতিবিদ ছিলেন এবং লোকসভা ও রাজ্যসভায় সদস্য হয়েছিলেন। অল ইণ্ডিয়া উইমেন'স ক্রিকেট অ্যাসোসিয়েশনের প্রতিষ্ঠাতা-সভাপতি হওয়ার সঙ্গে সঙ্গে তিনি ভারতীয় সমাজে নারীদের কল্যাণে অবদান রাখার জন্য অন্যান্য বিভিন্ন কর্মকাণ্ডে জড়িত ছিলেন। মহারাষ্ট্রের একজন মহিলা সাংসদ হিসেবে লোকসভা এবং রাজ্যসভায় সর্বাধিক সংখ্যক (চারটি) প্রতিনিধিত্বের রেকর্ড থাকার জন্য তিনি  উল্লেখ্য হয়ে আছেন।

## ব্যক্তিগত জীবন
গুজরাটের বরোদা জেলার এম এন রাও জগদালেতে জন্মগ্রহণ করেন প্রেমালা। তিনি ইন্দোরের এসএনডিটি থেকে প্রাথমিক ও মাধ্যমিক শিক্ষা সম্পন্ন করেন, এরপর তিনি বোম্বের সেন্ট জেভিয়ার্স কলেজ থেকে  মন্টেসরি শিক্ষায় ডিপ্লোমা অর্জন করেন। প্রেমালা ১৯৪২ সালের ২৭শে এপ্রিল দাজিসাহেব চ্যবনকে বিয়ে করেন। তাঁদের তিন সন্তানদের মধ্যে আছেন মহারাষ্ট্রের প্রাক্তন মুখ্যমন্ত্রী পৃথ্বীরাজ চ্যবন, নিরুপমা অজিতরাও যাদব এবং বিদ্যুলতা ভেঙ্কটরাও ঘোরপাড়ে।

## রাজনৈতিক জীবন

### লোকসভা এবং রাজ্যসভা
১৯৫২ থেকে ১৯৬০ সাল পর্যন্ত প্রেমালা মহারাষ্ট্রের কৃষক ও শ্রমিক দলের সদস্য ছিলেন। পরবর্তীতে, তিনি পঞ্চম লোকসভা (১৯৭১ - ৭৭), ষষ্ঠ লোকসভা (১৯৭৭ - ৭৯), অষ্টম লোকসভা (১৯৮৪ - ৮৯) এবং রাজ্যসভায় (১৯৮০ - ৮৪) ভারতীয় জাতীয় কংগ্রেস দলের প্রতিনিধিত্ব করেন। স্বামীর মৃত্যুর পর, তিনি ১৯৭৩ সালে একটি উপ-নির্বাচনে লোকসভায় বিনা প্রতিদ্বন্দ্বিতায় নির্বাচিত হন। পরবর্তী তিন মেয়াদে তিনি কারাদ নির্বাচনী এলাকা থেকে পুনরায় নির্বাচিত হন। জরুরি অবস্থা-পরবর্তী কংগ্রেসে বিভক্তির পর, যখন রাজ্যের অনেক প্রবীণ নেতা দেবরাজ উরসের নেতৃত্বে কংগ্রেসের সাথে জোট বাঁধেন, তখন প্রেমালা ইন্দিরা গান্ধীর সাথে থাকার সিদ্ধান্ত নেন এবং সেই সময়ে কংগ্রেস (আই) রাজ্য সভাপতি হিসেবেও দায়িত্ব পালন করেন। ১৯৮০ সালে ইন্দিরা গান্ধী ক্ষমতায় ফিরে আসার পর, তিনি ১৯৮১ সালে প্রেমালাকে রাজ্যসভায় মনোনীত করেন। ১৯৮৯ সালে প্রেমালা কারাদ থেকে লোকসভায় পুনরায় নির্বাচিত হন। ১৯৯১ সালে রাজীব গান্ধী তাঁর পুত্র পৃথ্বীরাজকে সংসদে পরিবারের রাজনৈতিক অবদান অব্যাহত রাখতে বললে প্রেমালা রাজনীতি থেকে অবসর নেন।

প্রেমালা ১৯৯১ সাল পর্যন্ত লোকসভায় অংশগ্রহণ করেছিলেন, সেই সময় পর্যন্ত তিনি তাঁর শেষ নির্বাচনী এলাকা থেকে প্রতিদ্বন্দ্বিতা করেছিলেন এবং টানা সমস্ত মেয়াদে একই পদে দায়িত্ব পালন করেছিলেন।

### কমিটির অভিজ্ঞতা
প্রেমালা ১৯৮৫ থেকে ১৯৮৭ সাল পর্যন্ত অধস্তন আইন কমিটি, সরকারী ভাষা কমিটি এবং ব্যবসায়িক উপদেষ্টা কমিটির সদস্য ছিলেন; ১৯৮৭ থেকে ১৯৮৯ সাল পর্যন্ত নিয়ম কমিটির সদস্য ছিলেন; ১৯৯০ সালে পারমাণবিক শক্তি, মহাকাশ, ইলেকট্রনিক্স, মহাসাগর উন্নয়ন বিভাগ এবং বিজ্ঞান ও প্রযুক্তি মন্ত্রণালয়ের পরামর্শদাতা কমিটির সদস্য ছিলেন। 

## সামাজিক কার্যকলাপ
প্রেমালা কারাদে পলিটেকনিক ইঞ্জিনিয়ারিং কলেজের প্রতিষ্ঠা করেছিলেন এবং তিনি ১৯৫১ সালে কারাদে প্রথম মন্টেসরি স্কুল শুরু করেছিলেন। এর পাশাপাশি, তিনি ১৯৫০ সালে কারাদে মহিলা মণ্ডল আন্দোলন শুরু করেছিলেন। পরবর্তীতে, ১৯৭৩ সালে, তিনি অল ইণ্ডিয়া উইমেন'স ক্রিকেট অ্যাসোসিয়েশন প্রতিষ্ঠা করেছিলেন।

## মৃত্যু
প্রেমালা ২০০৩ সালের ৮ই জুলাই মারা যান। তিনি এবং তাঁর স্বামী উভয়ই আলাদা বছরে ৮ই জুলাই মারা যান। 

## তথ্যসূত্র

বিষয়শ্রেণী:রাজ্যসভার নারী সদস্য
বিষয়শ্রেণী:লোকসভার নারী সদস্য
বিষয়শ্রেণী:নবম লোকসভার সদস্য
বিষয়শ্রেণী:২০শ শতাব্দীর ভারতীয় নারী রাজনীতিবিদ
বিষয়শ্রেণী:মারাঠি রাজনীতিবিদ
বিষয়শ্রেণী:অষ্টম লোকসভার সদস্য
বিষয়শ্রেণী:ষষ্ঠ লোকসভার সদস্য
বিষয়শ্রেণী:পঞ্চম লোকসভার সদস্য
বিষয়শ্রেণী:মহারাষ্ট্রের রাজ্যসভা সদস্য
বিষয়শ্রেণী:মহারাষ্ট্রের লোকসভা সদস্য
বিষয়শ্রেণী:মহারাষ্ট্রের ভারতীয় জাতীয় কংগ্রেসের রাজনীতিবিদ
বিষয়শ্রেণী:মহারাষ্ট্রের রাজনীতিতে নারী
বিষয়শ্রেণী:২০০৩-এ মৃত্যু
বিষয়শ্রেণী:১৯১৮-এ জন্ম